ልጆች መልካም ሥራ እና ምግባር እንዲኖራቸው ማስተማር እንደሚገባ የሃይማኖት አባቶች እና የሀገር ሽማግሌዎች አሳሰቡ፡፡
ባሕር ዳር፡ መጋቢት 12/2012 ዓ.ም (አብመድ) የሃይማኖት አባቶች እና የሀገር ሽማግሌዎች ልጆቻቸው ሰማያዊውን ዓለም የሚያሳይ ምድራዊ ተግባር እና ምግባር እንዲኖራቸው ተግተው መሥራት እንዳለባቸው አብመድ ያነጋገራቸው የደሴ ከተማ የሃይማኖት አባቶች እና የሀገር ሽማግሌዎች ተናገሩ፡፡“በሰማይ የሚጸድቅ በምድር ያስታውቃል” ይላሉ አባቶች ሲመክሩና ሲዘክሩ፡፡ ሠላም፣ ፍቅር እና መተሳሰብ ዋጋቸው ሰማያዊ ቢሆንም እንኳን ምድራዊ ሐሴት እንዳላቸው ሁሉም ሃይማኖቶች በየአስተምህሮዎቻቸው ይሰብካሉ፡፡ የድሮዋ ወይራ አምባ፣ የመካከለኛ ዘመኗ ላኮመልዛ እና የአሁኗ ደሴ ከተማ ከግርማ ሞገሷ የጦሳ ተራራ ባሻገር ገዝፎ የሚነገርላት ታሪኳ የፍቅርደሴ ዕድሜ ጠገብ፣ ስመ ገናና እና ዋነኛ የንግድ እንቅስቃሴ ማዕከል ከመሆኗ ባሻገር የሃይማኖት እና የማንነት ስብጥር መልካም መስተጋብር ጎልቶ የሚስተናገድባት ከተማ እንደሆነች ይነገራል፡፡ ከቅርብ ጊዜ ወዲህ ደግሞ ይህንን ነባር የአብሮነት እሴት የሚሸረሽር የሠላም እጦት አልፎ አልፎ እንደሚከሰት ነዋሪዎች ተናግረዋል፡፡